送韋太守
作者：舒亶
朝代：宋

paragraphs: 四明山水東南表，海鼇背上三仙島。
麗譙高逼斗牛寒，一曲梅花萬家曉。
太守文章建安骨，爽氣冷侵寒月窟。
黄堂水洗火符空，明光却擁荷囊笏。
有客醉園雙鬢老，宦情文思如秋草。
紫雲夢斷玉龍飛，年年送客西城道。
曾是野亭同問柳，綺裘紗帽金船酒。
長安宫闕九天邊，肯爲江蘺回首否。